Kommissionens forordning (EF) nr. 1082/2003

af 23. juni 2003

om gennemførelsesbestemmelser til Europa-Parlamentets og Rådets forordning (EF) nr. 1760/2000 for så vidt angår mindstekrav til den kontrol, der skal foretages i forbindelse med ordningen for identifikation og registrering af kvæg

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1), særlig artikel 10, litra d), og

ud fra følgende betragtninger:

(1) Kommissionens forordning (EF) nr. 2630/97 af 29. december 1997 om gennemførelsesbestemmelser til Rådets forordning (EF) nr. 820/97 for så vidt angår mindstekrav til den kontrol, der skal foretages i forbindelse med ordningen for identifikation og registrering af kvæg(2) er blevet ændret væsentligt ved flere lejligheder(3). Forordningen bør af klarheds- og rationaliseringshensyn kodificeres.

(2) Der bør fastsættes mindstekrav til den kontrol, der skal foretages, for at ordningen for identifikation og registrering af kvæg kan blive gennemført korrekt.

(3) Medlemsstaternes kompetente myndighed bør føre kontrol på grundlag af en risikoanalyse. I risikoanalysen bør der tages hensyn til alle relevante faktorer, herunder navnlig folke- og dyresundhedsforhold.

(4) I princippet bør alle dyrene på en bedrift indgå i kontrollen. I de tilfælde, hvor det af praktiske årsager ikke er muligt at samle dyrene på bedriften inden for 48 timer, kan den kompetente myndighed imidlertid fastsætte en passende stikprøvekontrol.

(5) Hver medlemsstats kompetente myndighed bør føre kontrol på stedet, normalt uanmeldt, som fastsat i Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(4), senest ændret ved Kommissionens forordning (EF) nr. 495/2001(5).

(6) Hver medlemsstat bør forelægge en årlig rapport for Kommissionen med oplysninger om gennemførelsen af kontrollen.

(7) Kommissionen bør til brug for medlemsstaterne udarbejde en model for en sådan rapport.

(8) De i denne forordning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -

UDSTEDT FØLGENDE FORORDNING:

Artikel 1

Den kontrol, der indgår i ordningen for identifikation og registrering af kvæg, skal mindst overholde de i artikel 2-5 fastsatte mindstekrav.

Artikel 2

1. I hver medlemsstat foretager den kompetente myndighed kontrol på stedet, der kan foregå i forbindelse med anden kontrol i henhold til EF-forskrifterne. Denne kontrol skal hvert år omfatte mindst 10 % af bedrifterne på hver medlemsstats område. Nævnte minimumskontrolsats øges straks, hvis der konstateres overtrædelser af EF-forskrifterne for identifikation.

2. Har en medlemsstat en fuldt operationel database som omhandlet i artikel 5 i forordning (EF) nr. 1760/2000, ved hjælp af hvilken der kan foretages effektiv krydskontrol, kan kontrolprocenten dog uanset stk. 1 eventuelt nedsættes til 5 %.

3. De bedrifter, der skal kontrolleres af den kompetente myndighed, udvælges på grundlag af en risikoanalyse.

4. I risikoanalysen af den enkelte bedrift skal der især tages hensyn til:

a) antallet af dyr på bedriften, herunder oplysninger om alle dyr, der findes på og er identificeret på bedriften

b) folke- og dyresundhedsforhold, navnlig tidligere sygdomsudbrud

c) det beløb, som bedriften årligt gør krav på og/eller får udbetalt i kvægpræmier, sammenholdt med det beløb, der blev udbetalt det foregående år

d) væsentlige ændringer i forhold til tidligere år

e) resultaterne af tidligere års kontrol, især spørgsmålet om:

i) hvorvidt bedriftslisten føres korrekt, jf. Kommissionens forordning (EF) nr. 2629/97(6)

ii) hvorvidt passene for dyrene på bedriften er i orden, jf. forordning (EF) nr. 2629/97

f) om dataene videresendes korrekt til myndighederne

g) andre kriterier, som skal fastsættes af medlemsstaterne.

5. For hver kontrol udarbejdes der på nationalt niveau en standardiseret rapport med oplysninger om kontrolresultaterne og eventuelle utilfredsstillende forhold, begrundelsen for kontrollen og de tilstedeværende personer. Producenten eller dennes repræsentant skal have mulighed for at underskrive rapporten og eventuelt fremsætte bemærkninger til den.

6. De i stk. 5 nævnte rapporter skal, når de har konstateret overtrædelser af forordning (EF) nr. 1760/2000, straks sendes til de myndigheder, der har ansvaret for anvendelsen af Kommissionens forordning (EF) nr. 2419/2001(7).

Artikel 3

1. Kontrollen skal omfatte alle de dyr på bedriften, som skal identificeres i henhold til forordning (EF) nr. 1760/2000.

2. Hvis det af praktiske årsager ikke er muligt at samle dyrene på bedriften inden for 48 timer, kan den kompetente myndighed uanset stk. 1 bestemme, at dyrene skal underkastes stikprøvekontrol, forudsat at der sikres et pålideligt kontrolniveau.

Artikel 4

Kontrolbesøg på stedet skal normalt være uanmeldte. Et eventuelt forvarsel skal begrænses til det strengt nødvendige og må normalt ikke overstige 48 timer.

Artikel 5

1. Hver medlemsstat udarbejder en rapport til Kommissionen inden den 1. juli hvert år med oplysninger om:

a) antallet af bedrifter i den pågældende medlemsstat

b) antallet af kontrolbesøg, der er aflagt i medfør af artikel 2

c) antallet af dyr, der er blevet kontrolleret

d) eventuelle overtrædelser

e) eventuelle sanktioner, der er pålagt i overensstemmelse med artikel 22 i forordning (EF) nr. 1760/2000.

2. De oplysninger, der omhandles i stk. 1, fremsendes til Kommissionen i overensstemmelse med bilag I.

Artikel 6

Forordning (EF) nr. 2630/97 ophæves.

Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag III.

Artikel 7

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juni 2003.

På Kommissionens vegne

Romano Prodi

Formand

(1) EFT L 204 af 11.8.2000, s. 1.

(2) EFT L 354 af 30.12.1997, s. 23.

(3) Se bilag II.

(4) EFT L 355 af 5.12.1992, s. 1.

(5) EFT L 72 af 14.3.2001, s. 6.

(6) EFT L 354 af 30.12.1997, s. 19.

(7) EFT L 327 af 12.12.2001, s. 11.

BILAG I

Rapport om resultaterne af kontrolbesøg inden for oksekødssektoren vedrørende overholdelsen af fællesskabsbestemmelserne for identificering og registrering

1. Oplysninger vedrørende resultaterne i henhold til artikel 5, stk. 1, litra a), b) og c):

a) samlet antal registrerede bedrifter på medlemsstatens territorium ved begyndelsen af rapporterings-/kontrolperioden

b) samlet antal kontrollerede bedrifter

c) samlet antal kontrolbesøg

d) kriterier for risikoanalysen som omhandlet i artikel 2, stk. 4, om udvælgelse af de bedrifter, der skal kontrolleres, og oplysning om den myndighed, der gennemførte inspektionerne, samt, om muligt, nærmere oplysning om udvælgelsen i henhold til risikoanalysekriterierne

e) samlet antal kvæg registreret ved begyndelsen af rapporterings-/kontrolperioden

f) samlet antal kontrolleret kvæg

g) arten af den gennemførte kontrol, dvs. fysisk kontrol, kontrol af bedriftslister og af forsinket indberetning af flytninger.

2. Oplysninger om resultaterne i henhold til artikel 5, stk. 1, litra d) og e):

a) antallet af konstaterede overtrædelser, især arten af uoverensstemmelser konstateret for hver kontroltype foretaget i overensstemmelse med punkt 1, litra g)

b) sanktioner (herunder arten heraf og oplysning vedrørende opfølgningen) pålagt i henhold til Kommissionens forordning (EF) nr. 494/98(1) og anført i henhold til den foretagne kontrols art og de afslørede overtrædelser i overensstemmelse med punkt 1, litra g), og punkt 2, litra a).

(1) EFT L 60 af 28.2.1998, s. 78.

BILAG II

Ophævet forordning med ændringer

- Kommissionens forordning (EF) nr. 2630/97 (EFT L 354 af 30.12.1997, s. 23)

- Kommissionens forordning (EF) nr. 132/1999 (EFT L 17 af 22.1.1999, s. 20)

- Kommissionens forordning (EF) nr. 1898/2000 (EFT L 228 af 8.9.2000, s. 22).

BILAG III

Sammenligningstabel

>TABELPOSITION>